MY «Faun»

MY «Faun» er en motorcruiser, også kalt motoryacht eller lystbåt, som ble bygget i 1916 ved Damsgaards Baatbyggeri og Motorforretning i Bergen og som (per 2026) har status som vernet fartøy.

I januar 2026 ble fartøyet skadet i en større brann ved Hardanger Fartøyvernsenter.

 Veteranskip 
Faun er et vernet fartøy med Vestland fylkeskommune som ansvarlig. Per 2020 eies båten av Hardanger Fartøyvernsenter, som er underlagt Hardanger og Voss museum. Båten har blitt restaurert og er et sentralt objekt i museets samlinger. 

Det er mulig å leie Faun med mannskap fra Hardanger fartøyvernsenter. Båten er egnet til kortere eller lengre turer i Hardangerfjorden eller i farvann rundt Bergen.

 Historikk 

 Bygget som lystyacht 
Båten ble bygget som en yacht for sønnen til statsminister Christian Michelsen, Einar Michelsen. Den kostet kr. 33.000,- som ny i 1916. Båtbyggeriet var etablert av ingeniøren August Moldestad. Han hadde studert skipsbygging i England, og Fauns utforming bar preg av det. Faun hørte til Gamlehaugen, boligen til Christian Michelsen, frem til 1925. Båten ble deretter eid av en rekke kjente redere og forretningsfolk i Bergen.

 Brukt under kraftutbygging 
I 1955 ble den overtatt av Bergenshalvøens Kommunale Kraftselskap (BKK). Den ble da brukt i forbindelse med den store kraftutbyggingen i Matrefjella.

 Museumsfartøy 
I 1993 overtok Hardanger Fartøyvernsenter båten, og i 2005, 100 år etter at Christian Michelsen ledet Norge ut av unionen med Sverige, stod Faun ferdig restaurert. Restaureringen kostet nær 4,3 millioner kroner, og båten fremstod etter restaureringen slik den ble bygget, med mahogni-innredning, plysjtrukne seter og fasettslipte vinduer. Mesteparten av utstyr og inventar var intakt fra 1916, og ble tatt med i opprustingen av båten.

 Brann i 2026 
Natt til 29. januar 2026 ble MY «Faun» brannskadet etter at brøt etter ut brann på MS «Jøsenfjord» da skipet var under restaurering ved Hardanger Fartøyvernsenter i Norheimsund, og brannen spredte seg til MB «Tafjord». Begge disse skipene ble totalskadet.

 Referanser 

 Eksterne lenker 
M/Y Faun – Michelsen sitt lystfartøy  Informasjonsside på nettstedet til Hardanger Fartøyvernsenter. Besøkt 20. juli 2019.
Faun  Informasjonsside på nettstedet til foreningen Classiske Motorbåter (CMB). Besøkt 20. juli 2019.
M/Y Fauns hjemmeside på internett Besøkt 20. juli 2019.

Kategori:Norske skip
Kategori:Skip fra 1916
Kategori:1916 i Norge
Kategori:Severdigheter i Kvam
Kategori:Skip bygget i Norge
Kategori:Artikler i sjøfart-prosjektet